Belarus – Belarus deltok i konkurransen hvert år siden 2003 og fram til 2020 gjennom kringkasteren BTRC. I mai 2021 besluttet EBU å si opp BTRCs medlemskap i unionen, og kringkasteren fikk to uker på seg til å svare. Den 1. juli 2021 ble BTRC utestengt fra EBU, og kringkasteren mistet samtidig rettighetene til å sende og delta i Junior Eurovision Song Contest. Belarus kan derfor ikke delta i konkurransen før BTRC blir gjenopptatt som EBU-medlem, eller dersom en annen belarusisk kringkaster blir medlem av unionen. Russland – Russland har deltatt i konkurransen siden 2005 og hadde bekreftet deltakelse i 2022-utgaven av konkurransen 13. februar 2022. Men 26. februar 2022 ble det annonsert at de russiske kringkasterne VGTRK og Pervyj kanal valgte å trekke seg fra Den europeiske kringkastingsunion (EBU). Årsaken var at Russland ble utestengt fra deltakelse i Eurovision Song Contest 2022 som følge av den russiske invasjonen av Ukraina 24. februar 2022. Dermed kan ikke Russland delta i konkurransen før de russiske kringkasterne blir gjenopptatt som EBU-medlem, eller dersom en annen russisk kringkaster blir medlem av unionen.